Številka: 60392-1/2025-3350-4

Datum: 10. 2. 2025

**Dodatni poziv učiteljem in učiteljicam za napotitev na delo v evropskih šolah z začetkom v šolskem letu 2025/26**

Ministrstvo za vzgojo in izobraževanje objavlja dodatni poziv za napotitev na delo v evropskih šolah z začetkom opravljanja dela 1. septembra 2025 za delovno mesto:

* **Učitelj/učiteljica slovenščine na sekundarni stopnji Evropske šole Luxembourg II.**

Slovenija se je leta 2004 z vstopom v Evropsko unijo (v nadaljnjem besedilu: EU) vključila tudi v [sistem evropskih šol](https://www.eursc.eu/en), ki so ga ustanovile države članice EU. Prva evropska šola je bila ustanovljena leta 1953 v Luksemburgu, danes pa deluje 13 evropskih šol v 6 državah članicah. V državah članicah EU delujejo tudi akreditirane evropske šole, med katerimi je [Evropska šola Ljubljana](https://eslj.sclj.si/sl), ki je začela izvajati program 1. 9. 2018. Cilj sistema Evropskih šol je izobraževati in vzgajati otroke iz različnih držav v njihovem maternem jeziku, v duhu tesnega sodelovanja in sobivanja v raznolikem medkulturnem okolju. Program Evropskih šol zajema predšolsko vzgojo (2 leti), primarno stopnjo (5 let) in sekundarno stopnjo (7 let), izobraževanje pa se zaključi z Evropsko maturo. V vsaki evropski šoli je več t. i. jezikovnih sekcij, v katerih se enotni program izvaja v jeziku posamezne jezikovne sekcije po istih učnih načrtih in na enak način. S šolskim letom 2024/25 se je pričela na predšolski stopnji (N1 in N2) izvajati tudi slovenska jezikovna sekcija. Ta se bo na letni ravni nadaljevala vse do konca zadnjega letnika na sekundarni stopnji. Slovenska jezikovna sekcija je vzpostavljena na Evropski šoli Bruselj I, začasno na lokaciji Uccle.

Začasna napotitev na delo v tujino s polnim delovnim časom traja 9 šolskih let, pod pogojem da je učitelj/učiteljica pozitivno ocenjen/a po 2 letih in po 5 letih poučevanja. Napotitev se izjemoma lahko podaljša na 12 let. Med začasno napotitvijo na delo v sistem evropskih šol učitelj/učiteljica ostane v delovnem razmerju pri svojem delodajalcu v Republiki Sloveniji. V ta namen se sklene tripartitna pogodba med Ministrstvom za vzgojo in izobraževanje (v nadaljevanju: ministrstvo), šolo v Republiki Sloveniji, v kateri je učitelj zaposlen, in učiteljem. Napotenemu učitelju plačuje šola še naprej plačo, ki bi jo prejemal za vzgojno-izobraževalno delo v Republiki Sloveniji, vključno z davki in prispevki. Ministrstvo šoli refundira sredstva za navedena plačila na podlagi njenih mesečnih zahtevkov, evropska šola, v katero je učitelj napoten, pa izplačuje razliko do plače, ki mu pripada po predpisih sistema evropskih šol. Pravice in obveznosti napotenih oseb so določene v zakonu, ki ureja delovna razmerja v Republiki Sloveniji, in v predpisih sistema evropskih šol (Pravilnik za začasno napoteno osebje v evropskih šolah). Delo poteka v izrazito večjezičnem in večkulturnem okolju, zato je poleg osnovne usposobljenosti za delo pomembno tudi znanje tujih jezikov in sposobnost delovanja v jezikovno in kulturno raznolikem okolju.

**Splošni pogoji:**

Kandidat/kandidatka mora:

* imeti v času prijave sklenjeno pogodbo o zaposlitvi za nedoločen čas v javni osnovni ali srednji šoli v Republiki Sloveniji;
* izpolnjevati pogoje za učitelja posameznega predmeta v skladu s tretjim odstavkom 92. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15 in 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23; v nadaljevanju: ZOFVI);
* imeti najmanj triletne delovne izkušnje na delovnem mestu učitelja/učiteljice na področju vzgoje in izobraževanja.

**Posebni pogoji:**

1. **Učitelj/učiteljica slovenščine na sekundarni stopnji Evropske šole Luxembourg II**

Kandidat/kandidatka mora:

* Izpolnjevati pogoje za učitelja/učiteljico slovenščine v tretjem obdobju izobraževalnega programa osnovne šole ali v izobraževalnih programih srednješolskega izobraževanja v skladu z ZOFVI,
* biti naravni govorec slovenščine,
* imeti znanje angleščine, nemščine ali francoščine na ravni B2 po Skupnem evropskem jezikovnem okviru (v nadaljevanju: SEJO).

**Prijava:**

Na omenjenem delovnem mestu so zaželene izkušnje z diferenciacijo pouka za otroke s posebnimi potrebami, izkušnje pri delu v starostno heterogenih skupinah oz. združenih oddelkih, pri delu v večkulturnem in večjezičnem okolju, znanje drugih tujih jezikov ter izkušnje pri uporabi informacijskih in komunikacijskih tehnologij.

Prijava z življenjepisom mora vsebovati naslednje podatke:

* osebni in kontaktni podatki (ime in priimek, naslov, e-mail naslov, telefonska številka),
* datum rojstva,
* izobrazba,
* datum opravljenega strokovnega izpita,
* pridobljeni naziv,
* delovne izkušnje,
* znanje učnega jezika, ki se dokazuje z ustreznim jezikovnim potrdilom,
* znanje drugih tujih jezikov,
* opis posebnih sposobnosti, znanj in dosežkov.

Za življenjepis uporabite obrazec ‘Europass Curriculum Vitae' in pripadajočo jezikovno izkaznico:

- <http://europass.cedefop.europa.eu/sl/documents/curriculum-vitae/templates-instructions>

Priporočamo, da v prijavi pošljete tudi motivacijsko pismo. Prijavi priložite kopije dokazil o izobrazbi, opravljenem strokovnem izpitu, pridobljenem nazivu in znanju jezikov. **Znanje jezika se dokazuje s potrdilom, iz katerega je eksplicitno razvidna ustrezna raven kompetenc (B2) po SEJO.**

**Rok za prijave je 2. 3. 2025.**

**Prijave se pošljejo na naslov:**

Ministrstvo za vzgojo iz izobraževanje,

Direktorat za predšolsko vzgojo in osnovno šolstvo, Sektor za osnovno šolstvo,

Masarykova 16,

1000 Ljubljana

oziroma na e-naslov: gp.mvi@gov.si (sklic: »Prijava na poziv št. 60392-1/2025-3350»)

Informacije o evropskih šolah in pogojih dela:

* splošne informacije: <http://www.eursc.eu/en>
* Pravilnik za začasno napoteno osebje v evropskih šolah:

<https://www.eursc.eu/BasicTexts/2011-04-D-14-en-20.pdf>

**Dodatne informacije o prijavi na poziv:**

Sandi Vrabec

01/400-5794

sandi.vrabec@gov.si

 Sandi Vrabec

 vodja Sektorja za osnovno šolstvo